**Referat frå medlemsmøte i Herøy Rotary 04.02.2019.**

**Til stades:** der var 26 medlemar og 2 gjestar.

**3 minutt v/ Mariann Flusund**. Mariann fortalde ei festleg historie om ein av fyrste gongane ho var på ferie i utlandet. Ho vart sjuk, hadde litt vanskar med språket, men ved hjelp av sonen kom ein lege og gav henne medisin. Denne tok ho i «feil ende», men heldigvis vart ho frisk att og det var ei underhaldande fortelling.

**Hovudforedrag v/Helen Sævik.** Helen er ein kvinneleg gründer frå Herøy, ho driv ein butikk som selger kvinneklede og ho fortalde korleis det har vore å starte og drive denne butikken. Det var ei svært ærleg og oppriktig historie, ho fortalde både kva som hadde vore enkelt og kva som hadde vore utfordrande.

For 6 år sidan gjekk ho på Karl Johan i Oslo. Då var ho bloggar og ho jobba på Overvåg i Ulsteinvik. Då møtte ho ei dame som sa at ho las bloggen og ho ville ta selfie saman med Helen. Dette inspirerte henne til å starte ein butikk i Fosnavåg. Ho snakka med foreldra, faren lærde henne litt om økonomi og i 2013 hjelpte foreldra henne til å starte butikken. Fyrste innkjøp var i Oslo, København og Milano. Ho ville vere høfleg og blid, men i slike samanhengar fann ho etterkvart ut at spisse albuar og det å vere overfladisk var slik det skulle vere. Det viktige var at ho representerte merket deira, ikkje kven ho var. Ho følte seg litt lurt og hadde nok sikta litt høgt. Fyrste året gjekk det bra, andre året vart det vanskeleg. Etter kvart kom ho til at det vart feil å kjøpe desse dyre merka, som t.d. Armani og ho følte ho miste fotfestet når ho var saman med dei som hadde med desse merka å gjere. Ho ville satse på rimelegare klesmerke og ei vanleg kundegruppe.

Etter å ha vore gründer i 4 år, opplevde ho ei krise og følte seg på bar bakke. Ho henta fram det «ekstra» i seg, bad foreldra om hjelp og greidde å halde fram med butikken. Det har vore 5 lærerike og tøffe år. Ho har funne ut at klede ikkje er det viktigaste, men det å drive ein butikk for alle. Det å vere der med folk, gjer at ho elskar å vere der.

Helen har to døtre. No vil dei gjerne vere med henne på butikken. Før jobba ho også mykje heime og sa «vent litt» til døtrene. No har ho ein avtale om at ho legg frå seg telefonen når ho kjem heim. Ho tenker at «mobilfri sone» er viktig når ein er saman med borna.

Referent

Oddrun Eidem Kleppe